**REPUBULIKA Y’U RWANDA**



**MINISITERI Y’UBUTABERA**

**P.O. BOX 160 KIGALI**

**IJAMBO RYA MINISITIRI W’UBUTABERA/INTUMWANKURU YA LETA MU MUHANGO WO KURAHIZA ABAHESHA B’INKIKO N'ABANOTERI**

**KU WA 18 MUTARAMA 2017**

Bwana Perezida w’Urugaga rw’Abahesha b’Inkiko b’Umwuga;

Bahesha b'Inkiko, ab’Umwuga n’abatari ab’Umwuga namwe ba Noteri mumaze kurahira;

Nishimiye kubaha ikaze muri Minisiteri y'Ubutabera no mu mirimo mishya mumaze kurahirira.

Nk'uko tubizi twese u Rwanda ni Igihugu kigendera ku mategeko, bimwe mu bigomba kubigaragaza, ni ugutanga Serivise yihuse kandi inoze kuri buri Muntu wese uje abagana ;

Mu rwego rwo gutanga Ubutabera bwuzuye, Guverinoma y'u Rwanda yashyizweho Inzego z'Abahesha b'Inkiko baba ab'Umwuga n'abatari Ab'umwuga hagamijwe korohereza abaturage guhabwa Ubutabera bwuzuye, kuva urubanza ruburanywe kugeza rurangijwe uwatsinze agahabwa ibyo yatsindiye. Abayobozi b'Inzego z'Ibanze (Abanyamabanga Nshingwabikorwa b'Utugari, ab'Imirenge n'ab'Uturere) n'abandi bakozi ba Leta batandukanye mu nshingano bahawe, Itegeko ryabongereyeho n'izindi nshingano zirimo kurangiza imanza, gukurikirana no gutanga inama ku irangizwa ryazo.

Kugeza ubu imibare dufite igaragaza ko Abahesha b’Inkiko b’umwuga namwe mwarahiye uyu munsi mugiyemo urenze **400**; hashingiwe ku bateganywa n’Itegeko, Abahesha b’Inkiko batari ab’umwuga ni **2627** (Abanyamabanga Nshingwabikorwa b’Uturere**30**, Ab’Imirenge **416**, Ab’Utugari **2.147** n’abo muri Minisiteri y’Ubutabera **03**, **u**wo ku Rwego rw’Umuvunyi **01** ndetse n’abo muri MAJ **30**), bose hamwe bakaba bagera kuri **3027** hatabariwemo abo mu ma Gereza n’abandi babihabwa n’amategeko agenga Ibigo bakoreramo.

Niyo mpamvu dusanga nta rubanza rukeneye kurangizwa rwagombye kubura ururangiza kuko Umubare w’Abahesha b’Inkiko umaze kugera ku kigero gikwiye ugereranyije na mbere y’uko Itegeko rigenga umurimo w’Abahesha b’Inkiko ryo muri 2013 rijyaho, aho Abahesha b'inkiko b'umwuga bari 54 gusa.

Ku bahesha b'Inkiko b'Umwuga murasabwa guhesha agaciro umurimo wanyu n'Urugaga muhuriyemo, mukarangiza imanza, inyandikompesha n'ibyemezo by'inkiko mutita gusa ku gihembo muhabwa ahubwo mukareba isura mwihesha mwebwe ubwanyu ari nayo muhesha n'Urugaga mubarizwamo.

Ku bufatanye bwa Minisiteri y'Ubutabera n'Urugaga rw'Abahesha b'Inkiko hateguwe Umushinga w'Itegeko rivugurura Itegeko rigenga umurimo w’Abahesha b’Inkiko, mu rwego rwo kurushaho kunoza neza uwo murimo.Turizera tudashidikanya ko nyuma yo gutangazwa abaturage bazarushaho kunyurwa n’imirimo bakorerwa yo kurangirizwa imanza.

Ikindi kandi Minisiteri y'Ubutabera ishingiye ku bitekerezo byatanzwe n'Urugaga rw'Abahesha b'Inkiko b'Umwuga, hateguwe umushinga w'Iteka rigena ibiciro fatizo by'Imirimo y'Abahesha b'Inkiko, iri Teka naryo rikazarushaho gusobanura ibirebana n’ibiciro kimwe n’ibihembo bijyanye n’uyu mwuga.

Abahesha b’Inkiko batari ab’umwuga namwe, Igihe muri mu gikorwa cyo kurangiza imanza, ibyemezo by’Inkiko n'inyandiko mpesha mugomba kuzirikana ko iyo umuturage arangirijwe urubanza aribwo aba abonye Ubutabera bwuzuye, kubera iyo mpamvu muri gahunda z'akazi mutegura murasabwa no gushyiramo kurangiza imanza n'ibyemezo by'inkiko.

Iyo umuturage arangirijwe urubanza neza kandi ku gihe arushaho kugirira icyizere ubuyobozi bikanatuma abona umwanya uhagije wo Gukora ibikorwa bimuteza imbere aho gusiragira ashakisha umurangiriza urubanza.

Kurangiza imanza ni imwe mu nkingi z’ingenzi zikwiye kuranga imiyoborere myiza.

Ku Bahesha b’Inkiko baba ab’umwuga cyangwa abatari ab’umwuga mufite inshingano zikomeye zo gufasha Leta kugera ku ntego yihaye nk'Igihugu kigendera ku mategeko. Mu kuzuza izo nshingano murasabwa kurusha ho kuba inyangamugayo no gukurikiza ibikubiye mu manza murangiza, mukazirangiza uko Inkiko zabitegetse.

Mu bibazo Bijya biboneka, ni uko bamwe mu Bahesha b'Inkiko barangiza imanza mu buryo bunyuranyije n'amategeko cyane aho batandukira bagahesha ababasabye serivisi ibitaravuzwe mu cyemezo cy'Urukiko. Murasabwa kugira ubwitonzi n'ubushishozi mu kurangiza imanza n'ibyemezo by'inkiko mwirinda kugwa mu mutego.

Hari kandi abinangira bakanga gutanga ibyo batsindiwe, byakorwa ku bw’itegeko bakiyambaza itangazamakuru n’izindi nzego zitabikurikiranye bagaragaza ko barenganye. Nagirango mbahumurize. Mu gihe mwakoze akazi kanyu mwitwararitse amategeko, ayo mategeko azabarengera natwe adufashe kubarengera.

Nasabaga itangazamakuru kujya babanza bakabaza impande zombi bakabona gutangaza Inkuru idafite aho ibogamiye. Kuri twe uwanga kurangiza urubanza ku neza bigasaba agahato niwe uba abangamiye amahoro n’ituze, ninawe ukwiye kwirengera ingaruka z’ako gahato.

Ndibutsa Abahesha b’Inkiko batari ab’umwuga ko badakwiye Kwakira igihembo icyo aricyo cyose giturutse k’uwo barangirije urubanza kuko ari Abakozi ba Leta bahemberwa imirimo bakoze kimwe n'izindi nshingano bafite mu kazi kabo ka buri munsi. Kirazira kwaka umuturage amafaranga uko yaba yitwa kose ngo mubone kumurangiriza urubanza. Ayo yitwa Ruswa.

Kuri ba Noteri mumaze kurahira mufite inshingano zikomeye zo guha serivisi abantu bitandukanye bazabagana basaba Kwemeza inyandiko zabo ziri mu bubasha muhabwa n’amategeko, ndabasaba gukorana ubunyangamugayo n’ubushishozi muri iyo mirimo kuko imirimo mukora yaba iya notariya cyangwa iy’irangamimerere yose iramutse idakozwe neza yateza ikibazo mu baturage n'Igihugu muri rusange.

Ku birebana n'izindi nshingano mufite zerekeye irangamimerere, nabibutsagako inshingano zanyu ziyongera kuza Notariya ziteganywa mu Itegeko rigenga abantu n’umuryango.

Hashingiwe ku biteganywa n’Itegeko mu Gihugu hose hari aba Noteri bagera kuri **910** (ab’Imirenge **832**, abo mu Turere **60**, aba MINIJUST **03**, aba RGB **02**, aba RDB **02**, abo ku rwego rwa zonez’iyandikisha ry’ubutaka **10** n’Umubitsi w’Impapuro mpamo z’ubutaka **01**) hatabariwemo abo ku rwego rwa za *Ambassade* z’u Rwanda.

Ibi nabyo byerekana ko Serivisi ya Notariya yakagombye kugenda neza cyane cyane ko yegerejwe abaturage aho mbere y'ivugurura ry'inzego z'imiyoborere y'Igihugu Noteri yari umwe mu Gihugu hose aho yari afite ibiro muri Minisiteri y'Ubutabera.

Kuri mwebwe mumaze kurahira mukaba muri n’Abakozi ba Leta, ndabasaba gushishikariza abaturage gukomeza Kwitabira ibikorwa byateganyijwe mu kwezi kw'irangamimerere turimo kuzasozwa kuwa 23/01/2017 cyane cyane ibikorwa byo kwandikisha abana bavutse, kwandika abapfuye, ababana batarasezeranye bagasezerana kandi mukaba korera inyandiko zabigenewe.

Minisiteri y’Ubutabera ifatanyije n’izindi nzego zigize Urwego rw’Ubutabera, Minisiteri y’Ubutegetsi bw’Igihugu n’Ihuriro ry’Imiryango itanga ubufasha mu by’Amategeko bateguye icyumweru ngarukamwaka cyahariwe GutangaUbufasha mu by’Amategeko (*Legal Aid Week)* giteganyijwe mu kwezi kwa Gashyantare 2017. Ni muri urwo rwego twongeye gusaba Abahesha b'Inkiko baba ab'umwuga n'abatari ab'umwuga mumaze kurahira kuzagira uruhare rugaragara muri kiriya cyumweru murangiza imanza zaciwe n'Inkiko Gacaca zerekeye imitungo yangijwe mu gihe cya Jenoside yakorewe Abatutsi zujuje ibisabwa.

Mu gusoza nongeye Gusaba mwese mumaze kurahira, Abahesha b’Inkiko na ba Noteri, kurangwa n'ubunyangamugayo,mwirinda amarangamutima, ruswa, ikimenyane, gutonesha n'izindi ngeso mbi zisenya imirimo yanyu namwe zitabaretse kandi ibyo musanzwe mubizi.

Turongera kubasaba kurangwa n'indangagaciro na kirazira,mugaharanira kuba indakemwa mu kazi kanyu ka buri munsi mwakirana yombi abaza babagana.

Sinshidikanya ko ibyo musabwa byose muzabigeraho bitabagoye nimwubahiriza amategeko,kuko aribyo bizatuma mwirinda imanza za hato na hato, bikazabahesha agaciro mukagahesha n'Igihugu muri rusange.

Minisiteri y'Ubutabera ikaba izakomeza kubafasha mu byo muzakenera byose kugirango mubashe kuzuza inshingano zanyu.

Murakoze.